Vrtojba, 15.12.2022

**Sporočilo za javnost:**

**20 let tekmovanja POPRI: Od lokalne pobude do Prestolnice podjetnosti mladih Evrope**

**Odprla se je dvajseta sezona nacionalnega tekmovanja v podjetniških idejah mladih POPRI. Organizator, Primorski tehnološki park, je v zadnjih dveh desetletjih 4180 mladim omogočil, da se naučijo svoje inovativne zamisli uresničevati na podjeten način. Sodelujoči so v dveh desetletjih v okviru tekmovanja razvili 1580 podjetniških projektov, pomagalo jim je 725 mentorjev iz 553 izobraževalnih ustanov.**

**Tekmovanje spremljajo izobraževalni dogodki, kjer se mladi učijo podjetnih veščin**, **pridobijo** **lastne izkušnje** in **dostop do mentorjev ter prvi stik z gospodarstvom. Najboljše ekipe so deležne bogatih denarnih nagrad. Tekmovanje POPRI soorganizirajo: Ministrstvo RS za gospodarski razvoj in tehnologijo, Spirit Slovenija, javna agencija, Slovenski podjetniški sklad in , Mestna občina Nova Gorica in Občina Šempeter Vrtojba. Prijave na tekmovanje v obliki poslovnih modelov zbirajo do 15.2. 2023 preko spletne platforme** [**https://popri.si**](https://popri.si) **.**

**NOVA GORICA - PRESTOLNICA PODJETNOSTI MLADIH EVROPE**

Primorski tehnološki park je v luči dvajsete obletnice POPRI pričel z aktivnostmi, da **Nova Gorica postane prestolnica podjetnosti mladih Evrope.** S POPRI so dvignili podjetnost mladih v Sloveniji na višji nivo. Oktobra 2023 bodo tako v Novo Gorico pripeljali mlade iz vse Evrope. Zanje bodo

organizirali dvodnevno intenzivno podjetniško usposabljanje, na katerem bodo, pod vodstvom mentorjev in strokovnjakov iskali odgovore na izzive talentov. Dogodek bo potekal v okviru slovenskega predsedovanja EU Strategiji Podonavske makroregije in bo hkrati eden ključnih dogodkov predsedovanja, saj bo povezal mlade in mentorje iz vseh štirih makro regij; poleg Podonavske tudi Jadransko jonske, Alpske in Baltske makroregije. Mladi bodo svoje rešitve in predloge predstavili odločevalcem na EUSDR Forumu.

Projekt POPRI, ki naslednje leto praznuje 20. obletnico, daje Novi Gorici trdne temelje, da ponovno pridobi naziv mesta mladih. Še več, Nova Gorica ima potencial, da postane prestolnica podjetnosti mladih Evrope.

**MEJNIKI TEKMOVANJA POPRI**

**2004**

**Začetki tekmovanja POPRI segajo v leto 2004, ko je Primorski tehnološki park v okviru EU projekta zasnoval izhodiščni koncept razvoja kompetenc mladih in pričel sodelovati s šolami na Goriškem. Ker se je izkazalo, da za tovrstne vsebine obstajata tako velik interes kot tudi potreba, je Primorski tehnološki park nadaljeval z aktivnostmi tudi po zaključku evropskega projekta. Sčasoma so se izobraževalne aktivnosti in tekmovanje POPRI osredotočile izključno na razvoj kompetence podjetnosti, ki jo je Evropska komisija opredelila kot eno izmed sedmih temeljnih veščin vseživljenjskega učenja.**

**2015**

Leta 2015 je tekmovanje POPRI prvič prestopilo lokalne meje Goriške regije in postalo vseslovensko tekmovanje v podjetnosti mladih.

**2016**

Tekmovanje POPRI je leta 2016 postalo nacionalni zmagovalec za Evropsko nagrado za spodbujanje podjetništva.

**2017**

Tekmovanje POPRI je postalo predselekcijsko tekmovanje za Slovenijo za uvrstitev na mednarodno tekmovanje Genius Olympiad, kategorija 'Business', ki poteka v ZDA. tekmovalci POPRI se iz mednarodnega tekmovanja vselej vrnejo z odličnimi rezultati, leta 2019 pa so dijaki računalništva iz Novega mesta postali absolutni zmagovalci v kategoriji podjetništvo.

**2020**

Kot soorganizatorji tekmovanja POPRI so se v letu 2020 pridružili **Ministrstvo za gospodarski razvoj in tehnologijo, Javna agencija** za spodbujanje podjetništva, internacionalizacije, tujih investicij in tehnologije **SPIRIT Slovenija** in **Slovenski podjetniški sklad**. Tekmovanje POPRI je istega leta dobilo tudi 3 regijske partnerje: Tehnološki park Ljubljana, Razvojni Center Novo mesto in Saša Inkubator iz Velenja. Prvič so na POPRI sodelovali tudi Slovenci iz zamejstva, iz sosednje Italije, in sicer dijaki goriških in tržaških srednjih šol, kar je podprl tudi Urad za Slovence v zamejstvu in po svetu.

**2021**

Tekmovanje POPRI je leta 2021 postalo mednarodno in vključeno v strateške dokumente EUSAIR z dogovorom, da bodo ti potekali v okviru EUSAIR Foruma, v vsakokratni predsedujoči državi. Pobuda POPRI International EUSAIR Youth je bila umeščena tudi v program predsedovanja Slovenije Strategiji EU za Jadransko Jonsko regijo. Mednarodno tekmovanje, ki je potekalo v Izoli, je združilo tehnološke

parke in mlade iz devetih držav: Slovenije, Bosne in Hercegovine, Albanije, Hrvaške, Grčije, Italije, Črne Gore, Severne Makedonije in Srbije.

**2022**

V letu 2022 je Primorski tehnološki park POPRI International EUSAIR Youth izpeljal v Tirani v Albaniji, v naslednjem letu bodo mednarodno tekmovanje organizirali v Sarajevu, BiH. Pobudi se je priključila še deseta država, to je San Marino. POPRI International omogočajo Evropska komisija, vsakokratno predsedujoča država EUSAIR, Ministrstvo RS za zunanje zadeve, Ministrstvo RS za gospodarski razvoj in tehnologijo, Služba vlade RS za regionalni razvoj in kohezijsko politiko ter SPIRIT Slovenija. Projekt podpirata tudi Interact Europe in RTV Slovenija.

**POTEK POPRI 2023 – NAGRADNI SKLAD 30.000 EUR**

Rok za prijavo na tekmovanje v podjetnosti mladih POPRI je 15. februar 2023 do 12.00 ure. Mladi na tekmovanju sodelujejo s podjetniškimi projekti, ki jih ob podpori mentorjev razdelajo v poslovni model, izdelajo enostavne prototipe in druge predstavitvene materiale. Tekmovalci so razdeljeni v tri starostne skupine: osnovnošolci od 7.-9. razreda, dijaki ter študenti in mladi do 29 let.

Tekmovanje poteka dvostopenjsko. Regijski pred-izbori, ki jih omogočata Ministrstvo za gospodarski razvoj in tehnologijo ter Spirit Slovenija, javna agencija, bodo potekali na štirih lokacijah po Sloveniji. Poleg Primorskega tehnološkega parka, ki pred-izbor organizira za Goriško, Primorsko-notranjsko in Obalno-kraško regijo, bodo na ostalih lokacijah sodelovali še regijski partnerji: Tehnološki park Ljubljana za Osrednjo Slovenijo Zasavsko regijo in Gorenjsko, Razvojni center Novo mesto za območje Jugovzhodne Slovenije in Posavja ter SAŠA inkubator za Koroško, Savinjsko, Podravsko in Pomursko regijo.

Razpored predizborov:

* [Primorski tehnološki park](https://www.primorski-tp.si/), Nova Gorica, 9.3.2023
* [Razvojni center Novo mesto](https://www.rc-nm.si/), 9.3.2023
* [SAŠA inkubator](https://sasainkubator.si/), Velenje, 10.3.2023
* [Tehnološki park Ljubljana](https://www.tp-lj.si/sl), 10.3.2023

Vse do roka prispele prijave bodo ocenili regijske komisije. Na vsako izmed štirih pred-izborov se bo uvrstilo največ 12 ekip iz vsake starostne kategorije, ki bodo svoje podjetniške projekte osebno predstavili regijski komisiji. Slednja bo izbrala tri najboljše podjetniške projekte iz vsake starostne kategorije, ki se bodo uvrstili v finale. V finale uvrščene ekipe prejmejo denarno nagrado v višini 500 EUR ter dodatno mentorsko podporo.

Finale podjetniškega tekmovanja POPRI bo potekal v **torek, 4. aprila 2023 v Novi Gorici**, kjer pričakujejo 36 ekip z najboljšimi podjetniškimi projekti (12 iz vsake starostne kategorije iz vse Slovenije). Finalisti bodo svoje podjetniške projekte predstavili pred nacionalno komisijo.

Nagradni sklad v višini 30.000 EUR omogoča Slovenski podjetniški sklad, pri čemer bo 18.000 EUR razdeljeno med ekipe, ki se bodo uvrstile v finale, 12.000 EUR pa bo namenjenih za zmagovalce v vseh treh starostnih kategorijah, in sicer za:

* 1. mesto: 2000 EUR
* 2. mesto: 1.300 EUR
* 3. mesto: 700 EUR.

Mladi tako na izobraževalnem kot tekmovalnem delu **sodelujejo brezplačno**. Tekmovanje se zaključi s **slavnostno razglasitvijo zmagovalcev na zaključni prireditvi v Novi Gorici.**

**MLADI KOT STRATEŠKA USMERITEV ZA PRIHODNOST SLOVENIJE**

**Minister za gospodarski razvoj in tehnologijo, Matjaž Han:**

*»Naj se ne sliši klišejsko, ampak na mladih stoji jutrišnji svet. Večina prebojnih, inovativnih idej, se rodi v glavah mladih ljudi. Mladi razmišljajo hitreje, so uglašeni s prihodnostjo, iščejo rešitve celo za izzive, s katerimi se sooča človeštvo. Mladi imajo potencial, naloga države in nas politikov pa je, da jim omogočimo, da svoje potenciale uresničijo. Kot soorganizator nacionalnega podjetniškega tekmovanja za mlade POPRI Ministrstvo za gospodarski razvoj in tehnologijo strateško podpira podjetniško aktivacijo mladih in jim na ta način ponujamo neprecenljivo izkušnjo na področju razvoja lastnih zamisli, prvi stik s podjetništvom, mentorji in gospodarstvom.”*

**Rok Capl, v.d. direktorja, Spirit Slovenija, javne agencije,**

*Na SPIRIT Slovenija smo v sodelovanju z Ministrstvom za gospodarski razvoj in tehnologijo že pred več kot 10 leti prepoznali pomen spodbujanja ustvarjalnosti, podjetnosti in inovativnosti med mladimi. Zavedamo se, da je krepitev tovrstnih kompetenc pri mlajših generacijah ključnega pomena za uspešen gospodarski razvoj Slovenije in da za to potrebujemo samoiniciativne, ustvarjalne posameznike, ki bodo znali reševati izzive in razmišljati izven okvirjev. Verjamemo, da je POPRI tekmovanje, kjer se mladi učijo prav to in naredijo prve, a pomembne korake na pot podjetništva.*

**Mag. Tanja Kožuh, Primorski tehnološki park**

*»POPRI že 20 let mladim omogoča razvoj lastnih idej in prvo izkušnjo s podjetništvom. Spodbuja inovativnost, kreativnost in razvoj veščine podjetnosti. Mladim že v času izobraževanja daje priložnost za stik z gospodarstvom, izgradnjo mreže kontaktov in dragocene izkušnje za prihodnost. Prav zato je tekmovanje dobilo nacionalno potrditev«.*

Več info:

Marjana Simčič Humar

041840227; marjana.simcic@primorski-tp.si